SUA anunță că își mențin sprijinul pentru Israel, în ciuda atacului mortal de la Rafah: „Nu închidem ochii la victime”
Data actualizării: Data publicării:
Statele Unite sprijină în continuare Israelul, dar „nu închid ochii” la victimele de la Rafah, a declarat marţi un purtător de cuvânt al Casei Albe, ca reacție la atacul israelian de duminică ce a stârnit indignare internaţională.
Palestinienii au denunţat un „masacru”, iar israelienii au recunoscut un „accident tragic” după atentatul cu bombă de duminică seara dintr-o tabără pentru persoane strămutate la Rafah, soldat cu 45 de morţi şi 249 de răniţi, conform Ministerului Sănătăţii din Gaza.
„Nu este ceva la care închidem ochii”, a declarat purtătorul de cuvânt al Consiliului Naţional de Securitate, John Kirby, la un briefing de presă, ca răspuns la întrebarea unui reporter despre „câte cadavre carbonizate” îl vor face pe Joe Biden să-şi schimbe politica faţă de Israel.
„După atacul de duminică, nu pot vorbi despre o schimbare a politicii” de sprijin pentru Israel, a adăugat el, potrivit AFP, preluată de Agerpres.
Joe Biden a avertizat în repetate rânduri Israelul împotriva unei ofensive majore în Rafah, în sudul Fâşiei Gaza, un teritoriu palestinian devastat de peste şapte luni de război împotriva mişcării islamiste palestiniene Hamas.
Departamentul american al Apărării a transmis anterior marţi că Statele Unite consideră în continuare operaţiunea israeliană de la Rafah ca fiind „limitată”, în ciuda atacului de duminică.
„Încă mai credem că ceea ce se întâmplă la Rafah, ceea ce face armata israeliană, este limitat”, a declarat Sabrina Singh, purtătoare de cuvânt adjunctă a Pentagonului, într-un briefing de presă.
Statele Unite rămân cel mai mare susţinător militar şi diplomatic al Israelului şi au criticat dorinţa procurorului Curţii Penale Internaţionale (CPI) de a emite mandate de arestare pentru liderii israelieni, inclusiv premierul Benjamin Netanyahu.
Dar „nu credem că sancţiunile împotriva CPI sunt abordarea corectă”, a spus Kirby, după apelurile unor senatori republicani de a adopta sancţiuni împotriva instanţei, aşa cum a făcut Donald Trump când era preşedinte al Statelor Unite împotriva unui procuror al acestui organism.